**PREDKLADACIA SPRÁVA**

           S cieľom komplexného zabezpečenia nedotknuteľnosti vzdušného priestoru Slovenskej republiky a vzdušného priestoru Českej republiky je zámerom oboch štátov vytvoriť podmienky pre ich spoluprácu aj nad rámec úloh vykonávaných v rámci integrovaného systému protivzdušnej a protiraketovej obrany NATO (NATINAMDS).

            Spolupráca Slovenskej republiky a Českej republiky týkajúca sa plnenia úloh v rámci NATINAMDS je, v nadväznosti na uznesenie Národnej rady Slovenskej republiky č. 59 zo dňa 8. septembra 2010 (ďalej len „uznesenie“), upravená Dohodou medzi vládou Slovenskej republiky a vládou Českej republiky o spolupráci v oblasti zabezpečenia vojenskej letovej prevádzky, uzatvorenou 14. decembra 2011 v Piešťanoch (ďalej len „dohoda“).

          Predmetným uznesením vyslovila Národná rada Slovenskej republiky súhlas s vyslaním príslušníkov ozbrojených síl Slovenskej republiky mimo územia Slovenskej republiky a s prítomnosťou zahraničných ozbrojených síl na území Slovenskej republiky v súvislosti s plnením úloh NATINAMDS. Tento súhlas zároveň podmienila uzavretím príslušných medzinárodných zmlúv, ktorou je vo vzťahu k Českej republike uvedená dohoda.

          Z hľadiska zabezpečenia spolupráce nad rámec uvedenej dohody bola 15. februára 2017 v Bruseli podpísaná Zmluva medzi Slovenskou republikou a Českou republikou o spolupráci pri vzájomnej ochrane vzdušného priestoru (ďalej len „zmluva“). Keďže  zmluva upravuje spoluprácu oboch štátov nad rámec dohody, nemožno na vyslanie príslušníkov ozbrojených síl Slovenskej republiky na územie Českej republiky a na prítomnosť príslušníkov Armády Českej republiky na území Slovenskej republiky uplatniť s ňou súvisiace uznesenie.

          Z tohto dôvodu je realizácia zmluvy podmienená podľa článku 86 písm. k) a l) Ústavy Slovenskej republiky vyslovením súhlasu Národnej rady Slovenskej republiky s vyslaním príslušníkov ozbrojených síl Slovenskej republiky na územie Českej republiky a s prítomnosťou príslušníkov Armády Českej republiky na území Slovenskej republiky. Platnosť predmetného súhlasu Národnej rady Slovenskej republiky je závislá od platnosti zmluvy.

         Predmetný materiál zakotvuje len možnosť zabezpečenia plnenia medzinárodnej zmluvy v súlade s Ústavou Slovenskej republiky. Predkladaný materiál nemá vplyvy na rozpočet verejnej správy, na podnikateľské prostredie, sociálne vplyvy, vplyvy na informatizáciu spoločnosti, na životné prostredie ani vplyvy na služby verejnej správy pre občana.

S predloženým návrhom vyslovila súhlas Bezpečnostná rada Slovenskej republiky a nadväzne po prerokovaní ho schválila vláda Slovenskej republiky na svojej 59. schôdzi dňa 17. mája 2017 uznesením č. 236/2017.